USA's uafhængighedserklæring

Den amerikanske uafhængighedserklæring (engelsk: Declaration of Independence) blev udstedt den 4. og 5. juli 1776 i Philadelphia, over et år efter at Den Amerikanske Uafhængighedskrig var brudt ud mod Kongeriget Storbritannien, på initiativ af blandt andre Thomas Jefferson fra Virginia. Erklæringen, som alle kolonierne stod bag, blev forberedt af den såkaldte Fem-mandskomite. Underskrivelsen fandt sted den 2. august 1776. Personerne, der underskrev uafhængighedserklæringen, repræsenterede de 13 britiske kolonier, som senere blev til de første 13 delstater i USA, her nævnt i samme rækkefølge som delstaterne blev oprettet: 1. Delaware. 2. Pennsylvania. 3. New Jersey. 4. Georgia. 5. Connecticut. 6. Massachusetts. 7. Maryland. 8. South Carolina. 9. New Hampshire. 10. Virginia. 11. New York. 12. North Carolina. 13. Rhode Island.

I alt underskrev 56 mennesker uafhængighedserklæringen; John Hancock var den første, der underskrev. Han gjorde det som formand (President) for den kontinentale kongres. Han var fra Massachusetts.

Dette var en af flere kongresser, hvor mødedeltagerne fra de britiske kolonier og derefter de selvstændige delstater underskrev de nævnte dokumenter: i 1774 (Continental Association), 1776 (Declaration of Independence), 1777 (Articles of Confederation) og 1787 (United States Constitution). Roger Sherman fra Connecticut, som sad i Fem-mands Komiteen, var medunderskriver af alle disse fire aftaler.

Ifølge uafhængighedserklæringen betragtede de engelske kolonier i Nordamerika sig herefter som frie og uafhængige stater. Som væsentlig bestanddel indeholdt uafhængighedserklæringen som indledning en erklæring om menneskerettighederne.

Årsdagen for uafhængighedserklæringen, 4. juli, er USA's nationaldag, kaldet Uafhængighedsdagen.

Articles of Confederation and Perpetual Union trådte i kraft den 1. marts 1781 og oprettede formelt USA og tjente som USA's første forfatning, før USA's forfatning trådte i kraft 4. marts 1789, fordi nogle delstater hellere ville have en føderation, forbundsstat, med en central- (føderal) regering, end en konføderation, et statsforbund, med en fælles regering (engelsk general government). En aftale om et fast samarbejde (engelsk Association) mellem de oprindelige britiske kolonier går tilbage til 20. oktober 1774 med ikrafttræden 1. december 1774, hvor kolonierne med undtagelse af Georgia gik sammen i en aftale om at boykotte den britiske kolonimagt pga. for høje skatter og afgifter på bl.a. te. Udsendinge fra Georgia var med fra 20. juli 1775 i samarbejdet mod kolonimagten. Møderne i Continental Congress (første kongres (mødeperiode) i 1774, anden kongres fra 1775 til 1881) foregik i Philadelphia, hvor politikerne arbejdede for selvstændighed fra den britiske kolonimagt.

Den 4. marts 1789 begyndte præsidentperioden for USA's første præsident, George Washington. Han aflagde ed som præsident for den nye republik den 30. april 1789. Han sad til 4. marts 1797, hvor han blev efterfulgt af John Adams, der igen blev efterfulgt af Thomas Jefferson fire år senere.

Se også 

 Se uafhængighedserklæringens fulde tekst på Wikisource:
 Engelsk
 Dansk

Referencer 

 Niels Nørlund, Lykkens befordring – Kræfterne i den amerikanske revolution, Det Berlingske Hus, 1976. .

Uafhængighedserklæring
Philadelphias historie
Den amerikanske uafhængighedskrig
Begivenheder i 1776
Tekster